google/wiki40b huggingface dataset:
Alvydas Petkevičius

Biografija

1965-1969 m. studijavo Kauno taikomosios dailės technikume.
Dailininkas aštuntojo dešimtmečio pradžioje intensyviai savarankiškai dirbo kaupdamas žinias ir tapybos technikos patirtį.
Alvydas Petkevičius gyvena ir dirba Alytuje. Kuria natiurmorto, peizažo ir sakralinės tapybos darbus. 1992 m. tarptautinėje sakralinio meno bienalėje „Sakrum 92“ tapo laureatu, 1992 m. paskirta Alytaus miesto savivaldybės kultūros premija už 1988–1992 m. kūrybą .
Alvydo Petkevičiaus kūriniai saugomi Lietuvos kultūros ministerijoje, Lietuvos dailės muziejuje, privačiose kolekcijose Lietuvoje ir užsienyje.

Kūryba

Subtili spalvų gama, iš to kylantis susižavėjimas pasauliu – tai pirmosios mintys, kurios ateina į galvą stebint Alvydo Petkevičiaus kūrybą. Spalva egzistuoja tam, kad išreikštų kūrėją supantį grožį. Menininko darbuose jaučiamas jautrumas ir gėrėjimasis jį supančiu pasauliu: gražia gėle, lapus metančiu medžiu, žaliu emaliu blizgančiu puodu, duonos riekele, šermukšnio šakele.
Dailininkui pirmų pirmiausia rūpi paveikslo išraiška, nuotaika, dvasia. Tai ir yra svarbiausioji Alvydo Petkevičiaus kūrybos žymė ir traukiamoji galia. Ir pats kūrybos procesas jam yra labai svarbus, atsakingas, didelės koncentracijos, be to, labai asmeniškas aktas. Matyt, iš viso to ir kyla toji ne visiems "apčiuopiama" kūrinio dvasinė energija, liekanti ir veikianti visą laiką jau nebepriklausomai nuo kūrėjo.
Dailininkas subtiliai jausdamas niuansus, spalvinę "klausą" nutapė seriją peizažų, kur dominavo rūkas. Alvydo Petkevičiaus "rūkai" priskiriami vieniems išraiškingiausių jo peizažinės kūrybos pavyzdžių. Sukurti minimalistiniai dviejų – trijų daiktų natiurmortai. Jie tartum tirpsta minkštose erdvėse ir tik šviesa juos ištraukia iš tos erdvės išryškindama spalvą, medžiagą, faktūrą. Dėmesį patraukia jų kruopščiai sutvarkyta spalvinė struktūra, šviesotamsa ir gražus dažo "padėjimo" ant drobės būdas, kur pasimato tapytojo technologinės paslaptys ir meistriškumas. Trumpiausiai ir, ko gero, esmingiausiai jo kūrybą charakterizuoti gali vienas žodis "sérénité", reiškiantis švarumą, skaidrumą, švarą ir skambesį. Tai pasaulyje sparčiai mažėjančios dvasinės oazės erdvė, kurios taip ieško dabarties triukšmo, tempo ir materijos kulto nuvargintos sielos. Visa savo kūryba Alvydui Petkevičiui pavyko įrodyti, kad laiko patikrintos vertybės yra tikrosios vertybės.
Svarbiausi kūriniai: natiurmortų serija "Seni daiktai", triptikai "Sniegas", "Šviesa", trisdešimt sakralinių paveikslų, daugiau kaip du šimtai gamtos peizažų.
Dailininkas sukūrė apie tris tūkstančius tapybos darbų.

Parodos

Nuo 1975 m. prasidėjo dailininko parodinis gyvenimas. Surengė 14 asmeninių parodų, svarbiausios: 1990 m. Alytuje, 1992 m. dailės galerijoje "Langas", 2000 m. jubiliejinė retrospektyvinė paroda Alytaus kraštotyros muziejuje, 2003 m. Lietuvos ambasadoje Suomijoje. 1985 m. dalyvavo Lietuvos dailės metinėje parodoje Vilniuje, 1992 m. Opolėje (Lenkija), 1993 m. Temperėje (Suomija).
Paprastoji maršantija

Sandara

Gniužulą dengia epidermis. Viršuje jis su ventiliacijos angomis. Pro jas oras patenka į kameras, kuriose išsidėstę asimiliaciniai plaukeliai, vykdantys fotosintezę. Žemiau yra parenchiminis audinys, atliekantis kaupimo funkciją. Apatinis epidermis padengtas vienaląsčiais rizoidais ir daugialąsčiais žvyneliais.

Dauginimasis

Maršantijos gali daugintis tiek lytiškai, tiek nelytiškai. Lytinio dauginimosi metu archegonės ir anteridžiai susidaro ant padėklų, iškilusių virš gniužulo. Nelytiškai daugintis gali gniužulo dalimis arba specialiais dariniais - gemaliniais pumpurais, kurie susidaro gemaliniuose krepšeliuose.
Ernest Rutherford

Biografija

Gimė Naujojoje Zelandijoje.
1908 m. gavo Nobelio chemijos premijos už cheminių elementų irimo tyrinėjimus ir už radioaktyvių medžiagų chemiją. Jam pirmajam pavyko suskaldyti atomo branduolį. Savo alfa dalelių išskaidymo bandymu įrodė branduolio buvimą atomuose.
Mokslininko garbei pavadintas cheminis elementas rezerfordis.
Juris Zvirgzdinis

Juris Zvirgzdinis (latv. Juris Zvirgzdiņš, g. 1941 m. vasario 14 d. Rygoje) – Latvijos rašytojas.
Rašyti pradėjo jau sulaukęs garbaus amžiaus. Jo parašytose pasakose gausu paradoksų. Viena pirmųjų šio autoriaus išleistų knygų vadinasi „Tobijo Paistalai“. Paskutinė knyga – „Linkolno kepurė“.
Loïc Nottet

Biografija

Loïc tapo žinomas 2014 metais, sudalyvaudamas belgiškame konkurse „The Voice“ (Balsas). Šlovę šalyje pradedančiajam vokalistui pelnė atliktas Rihannos dainos „Diamonds“ koveris. Atlikėjas pateko į konkurso finalą, tačiau pralaimėjo nugalėtoja tapusiai Laurent Pagna. Po „The Voice Belgique“ jis pasirašė sutartį su įrašų kompanija „Sony Music Belgium“.
2014 m. lapkričio mėn. RTBF televizija paskelbė, jog Belgijai 60-ojoje „Eurovizijoje“ atstovaus atlikėjas Loïc Nottet. 2015 m. kovo 10 d. paviešintas konkursinis kūrinys „Rhythm Inside“ (liet. Ritmas viduje), kurio muziką kūrė pats Loïc, o tekstą parašė Beverly Jo Scott. „Rhythm Inside“ – tai kūrinys apie gyvenimo trapumą ir išskirtines asmenybes, kurios drovisi ar gėdijasi savo ypatumo.
Smokas ir Mažylis

„Smokas ir Mažylis“ – 1975 m. Lietuvos kino studijoje TSRS Centrinės televizijos užsakymu sukurtas nuotykinis meninis filmas Dž. Londono kūrinių motyvais. 3 serijos. Rusų kalba. Filmo trukmė – 240 min. Filmas skirtas Dž. Londono gimimo 100-mečiui paminėti. Daugiausia filmuota Kolos pusiasalyje.

Siužetas

JAV, XIX a. pabaiga. Kristoferis Belju – rašytojas iš San Francisko. Laikraštis, kuriam jis rašė romaną su tęsiniu, bankrutuoja, ir Belju ryžtasi vykti į Aliaską bandyti laimės ieškant aukso. Pakeliui Belju susipažino ir susidraugavo su „Mažyliu“ Karsonu, o pats gavo „Smoko“ pravardę.
Po sunkios, gyvybei pavojingos kelionės, Smokas pasiekia Dousoną. Jam daug ko tenka patirti, dirbti indų plovėju ir padavėju restorane. Išlošęs didžiulę pinigų sumą, žaizdamas ruletę, žlunga bandydamas užsiimti verslu.
Naugarduko Šv. Mikalojaus soboras

Švento Mikalojaus soboras (brus. Cабор Сьв. Мікалая) – Naugarduko stačiatikių vyskupijos svarbiausia cerkvė Naugarduko mieste, Baltarusijoje. XVIII a. baroko, turinčio pseudobizantinių elementų, architektūros paminklas.

Istorija

Lietuvos didysis kunigaikštis Gediminas savo 1323 m. laiške Liubeko, Rostoko, Zundo, Greifsvaldo, Štetino ir Gotlando miestams mini, kad kunigaikštystėje yra dvi Pranciškonų bažnyčios (Vilniuje ir Naugarduke): lot. duas ecclesias Fratrum Minorum unam in civitate nostra regia Vilna dicta et aliam in Noygardis habemus erectas. Pastarėji trys lotyniški žodžiai (liet. Naugarduke iškėlėme) leidžia manyti, kad ši bažnyčia buvo pastatyta jo paliepimu ar lėšomis. Kitais duomenimis, pranciškonai šioje vietovėje jau 1312 m. buvo įsikūrę, Lietuvos didysis kunigaikštis Vytenis jiems buvo pastatęs bažnyčią ir vienuolyną. Kai kryžiuočiai šventoves sugriovė, Ldk Gediminas Naugarduke ir Vilniuje pranciškonų bažnyčias atstatė. Senoji pranciškonų bažnyčia neišliko. 
 
Dabartinės pastatas atsirado 1718 m. Naugarduko pastalninkio Tomo Vainilavičiaus rūpesčiu (kitais duomenimis 1780 m.) ir buvo pranciškonų vienuolijos Šv. Antano bažnyčia. Po 1831 m. sukilimo carinė valdžia katalikų vienuolyną uždarė, o bažnyčios pastatas 1846 m. pertvarkytas į stačiatikių cerkvę. Ji pavadinta Šv.Mikalojaus – Rusijos imperatoriaus Nikolajaus I globėjo – vardu. Po 1852 m. gaisro šventovė buvo perstatyta ir įgavo pseudobizantinės architektūros bruožų. 
Barokinis frontonas tapo trijų tarpsnių, buvo rekonstruota varpinė su svogūno formos viršūne. Pastatas plane liko stačiakampis, su trikampe apside. Šoninės navos perdengtos kryžminiais skliautais. Ant vienos iš vidinių sienų pritvirtinta Naugarduko teisėjo Kmitos atminimo lenta. XIX a. antroje pusėje įrengtas medinis altorius–ikonastasas su trylika ikonų. Kabo XVIII a. tapytas Odigitrijos Dievo Motinos paveikslas. Šalia cerkvės tebestovi dviaukštis buvęs pranciškonų vienuolynas, dabar naudojamas kaip gyvenamasis namas.
Nuo 1992 m. atkūrus Naugarduko stačiatikių parapiją, Šv.Mikalojaus cerkvė tapo soboru.
Colin Powell

Biografija

Gimė Niujorke imigrantų iš Jamaikos šeimoje. Baigė Niujorko City koledžo bakalauro geologijos studijas. 1958 m. pradėjo tarnybą JAV kariuomenėje. Baigęs reindžerių mokyklą buvo paskirtas į JAV tankų diviziją, dislokuotą tuometinėje Vakarų Vokietijoje. 1962 m. rugpjūtį jis buvo paskirtas tarnauti patarėju Pietų Vietnamo kariuomenėje. Dėl Vietnamo kare patirtų sužeidimų jis vėliau penkerius metus tarnavo JAV, kol 1968 m. liepą buvo vėl grąžintas į Vietnamą. Po karo studijavo Dž. Vašingtono universitete, kuriame gavo verslo administravimo magistro laipsnį. Po šių studijų įsidarbino Pentagone, stažavo Baltųjų rūmų administracijoje. 1983 m. buvo paskirtas JAV gynybos sekretoriaus C. Weinberger padėjėju. 1986 m. tapo JAV nacionalinio saugumo tarybos direktoriaus pavaduotoju, o 1987 m. JAV prezidentas R. Reiganas jį paskyrė nacionalinio saugumo patarėju. Baigęs dirbti šiose pareigose, K. Pauelas grįžo tarnauti į kariuomenę, tačiau jau 1989 m. rugpjūtį naujas JAV prezidentas Dž. Bušas jį paskyrė vadovauti JAV Generaliniam štabui. Šiuo laikotarpiu JAV kariuomenė atliko kelias sėkmingas tarptautinio masto operacijas – 1989 m. gruodį įsiveržimą į Panamą, kurio metu buvo nušalintas nuo valdžios M. Noriega ir 1991 m. laimėjo Persijos įlankos karą. K. Pauelas 1991 m. buvo apdovanotas Kongreso aukso medaliu ir tapo labai populiariu tarp JAV politinių partijų, prasidėjo svarstymai, kurios partijos kandidatu į JAV prezidentus jis galėtų tapti. 1995 m. jis pabandė kandidatuoti į JAV prezidentus nuo Respublikonų partijos, tačiau atsisakė tolimesnės kovos, motyvuodamas politinės patirties trūkumu.
2001 m. prezidentu išrinkus Dž. V. Bušą, pastarasis jį paskyrė JAV valstybės sekretoriumi. K. Pauelas tapo pirmuoju afroamerikiečiu, ėjusiu šias pareigas. Jis taip pat yra pirmasis, ir kol kas vienintelis, afroamerikietis, dirbęs Jungtiniame karinių štabų vadų komitete. Jam dirbant Valstybės sekretoriumi, po Rugsėjo 11 d. atakų JAV pradėjo kovą su terorizmu, o 2003 m. įvykdė įsiveržimą į Iraką. 2004 m. lapkritį K. Pauelas atsistatydino iš pareigų.
Šiuo metu K. Pauelas aktyviai dalyvauja visuomeninėje veikloje, dirba JAV tarptautinių santykių tarybos direktorių valdyboje.
Edgaras Iltneris

Biografija

Duktė Ieva Iltnerė. 1956 m. Latvijos dailės akademijoje baigė tapybą. Nuo 1960 m. joje dėstė, 1974–1976 m. rektorius; nuo 1973 m. profesorius.

Kūryba

Nutapė figūrinių kompozicijų („Žemės šeimininkai“ 1960 m., „Tvirtos rankos“ 1962 m., portretų („Motina“ 1975 m., peizažų („Kuršas“ 1974 m., natiurmortų. Kūriniai ritmingos kompozicijos, santūrių spalvų, būdingas polinkis į filosofinius apibendrinimus.
Parodose dalyvavo nuo 1955 m., individualios parodos: Ryga, Liepoja, Maskva, Poznanė, Rostokas.
Dumblialaiškiažiedžiai

Paplitimas Lietuvoje

Lietuvoje auga nemažai dublialaiškiažiedžių šeimos augalų. 10 rūšių yra įrašyta į Lietuvos raudonąją knygą.
Povilas Valavičius

Biografija

Lietuvos magnatų Valavičių giminės atstovas, herbo „Bogoria“ savininkas. Gardino maršalkos Ivavo Valavičiaus nuo antros santuokos su Ana Kopec sūnus. Broliai – Žemaitijos paseniūnis Andrius ir Vilniaus vyskupas Eustachijus.
1600 metais palaikant Mikalojui Kristupui Radvilai Našlaitėliui Povilas Valavičius gavo Gardino pakamario pareigybę. 1601 metais tapo Gardino horodničiumi, o nuo 1615 – seniunu. 1619 metais Povilas Valavičius gavo Lietuvos dvaro paiždininkio pareigybę.
1597 metais buvo išrinktas pasiuntiniu į seimą, du kartus buvo renkamas Lietuvos Tribunolo deputatu (1599 ir 1602).
Uralo Kamenskas

Istorija

Įkurtas 1682 m. Miesto teises gavo 1935 m.

Pavadinimo kilmė

Miestas pavadintas pagal pro jį tekančią Kamenkos upę. Iki 1940 m. jis vadinosi Kamensku, bet vėliau pridėtas Uralo vardas, siekiant jį atskirti nuo Šachtų Kamensko.
San Ramonas (Kosta Rika)

Istorija

San Ramonas įkurtas 1854 m., o 1856 m. tapo kantono centru.
Gilgamešas

Pusiau dievas, pusiau žmogus

Apie herojiškus Gilgamešo darbus liudija reljefiški ornamentai ant šumerų šventyklų. Manoma, kad jis gyvenęs maždaug 2700 m. pr. m. e. ir karaliavęs Uruke, pietų Mesopotamijos mieste. Greičiausiai jis buvo galingas valdovas, nes pastatė tvirtas miesto sienas ir įspūdingas šventyklas, kurių pėdsakai išliko iki mūsų dienų. Neaišku, ar karalių nemirtingą padarė tik šie monumentalūs statiniai, ar jis atliko ir kitų žygdarbių. Žinoma, kad Mesopotamijos literatūroje deivės Ninsumės sūnus tampa antgamtiška būtybe. Bet nepaisydamas savo dieviškos prigimties jis turi pripažinti, kad yra mirtingas, ir net jo būdas bei vaizduojamos silpnybės daugiau būdingos žmogui, o ne dievui.

Draugystė

Gilgamešas yra ne tik epo herojus, bet ir despotiškas valdovas. Kad atsikratytų savo karaliaus, žmonės bandė priversti jį kautis su Enkidu – pusiau laukiniu padaru, pusiau žmogumi, kurį Uruko dievai sukūrę kaip lygiavertį Gilgamešo varžovą.
Įvyko vienintelis mūšis, tačiau jis baigėsi lygiosiomis, ir du vyrai tapo neišskiriamais draugais, kurie kartu atlikdavo įvairius žygdarbius.
Vytautas Atkočaitis

Biografija

1991–2000 m. Jurbarko Naujamiesčio vidurinės mokyklos direktoriaus pavaduotojas ugdymui, vėliau pensininkas.
1990 m. Lietuvos demokratinės darbo partijos narys.
1996–1997 m., 1997–2000 m. Jurbarko rajono savivaldybės tarybos narys (LDDP sąraše).
Žmona Janina, vaikai Saulina, Rimas.
Juozapas Algirdas Mažeika

Juozapas Algirdas Mažeika (g. 1940 m. gegužės 2 d. Gečialaukyje, Alovės valsčius) – Lietuvos miško ūkio inžinierius, biomedicinos mokslų daktaras.

Biografija

1963 m. baigė Lietuvos žemės ūkio akademiją. 1988 m. žemės ūkio mokslų kandidatas.
Nuo 1972 m. Lietuvos žemės ūkio akademijos (nuo 1996 m. Lietuvos žemės ūkio universitetas) mokslo darbuotojas, nuo 1979 dėstytojas, 2001–2007 m. Miškotvarkos katedros vedėjas; nuo 1992 m. docentas.

Mokslinė veikla

Parengė 1980 m., su kitais, miškotvarkos duomenų apdorojimo sistemą, 1984 m. medienos prieaugio klasifikacijos standartą, 2005 m. miško žemės klasifikacijos standartą. Paskelbė apie 80 mokslinių straipsnių.
Holodomoras

Aukų skaičius

Baigiantis 1933 metams, milijonai žmonių badavo ir mirė nuo bado Ukrainoje ir kai kuriose kitose SSRS respublikose. Paskaičiuota, kad Holodomoro metu mirė nuo 7 iki 10 mln. žmonių. SSRS valdžia nustatė labai aukštas grūdų rekvizicines normas, kurias Ukrainos valstiečiai turėjo atiduoti valdžios organams. Kaimuose žmonėms nebepakako maisto, todėl jie badavo neturėdami ką valgyti. SSRS valdžia ilgą laiką neigė, kad šis badas apskritai buvo, NKVD, o vėliau KGB labai lėtai atidarė archyvus, kad būtų galima peržiūrėti dokumentus susijusius su Holodomoru. Ukrainos politikas Stepan Khmara posėdyje Ukrainos parlamente Radoje, kreipėsi į Kulchytskį: "Aš norėčiau kreiptis į mokslininkus, ypatingai Stanislavą Kulchytskį, kuris bando „numušti“ aukų skaičių iki 3-3,5 milijono žmonių. Aš išanalizavau šiuos klausimus ir demografinę statistiką ir nustačiau, kad buvo mažiausiai 7 milijonai aukų . Tačiau yra kitų skaičiavimų, kuriuose teigiama, kad nuo bado Ukrainoje mirė apie 20 milijonų žmonių.
Amerikanidai

Amerikanidai – žmonių didžioji rasė, gyvenanti Šiaurės ir Pietų Amerikoje.
Dažnai priskiriami mongolidams, bet turi daug skirtingų bruožų, todėl neretai laikomi savarankiška didžiąja rase.
Tarptautinis Virgilijaus Noreikos vardo dainininkų konkursas

Tarptautinis Virgilijaus Noreikos vardo dainininkų konkursas – konkursas skirtas dainininkams iš visų pasaulio šalių (neskirstant dainininkų į atskiras kategorijas pagal balso tipus). Organizuojamas siekiant pagerbti garsų Lietuvos tenorą Virgilijų Noreiką, įamžinti jo nuopelnus Lietuvos kultūrai, atrasti jaunus talentingus atlikėjus, suteikiant jiems pasirodymo ir varžymosi galimybes. Pirmasis konkursas įvyks 2017 m. rugsėjo 16–22 dienomis. Konkursą organizuoja VšĮ Natų knygynas ir Lietuvos muzikos ir teatro akademija, finansuoja – Lietuvos kultūros taryba ir Lietuvos kultūros ministerija. Konkurso prizinį fondą sudaro 22,000 €.
Aviacijos katastrofa

Aviacijos katastrofa pagal 1947 m. Čikagos konvencijos 13 straipsnį yra įvykis, susijęs su orlaivio naudojimu, nuo to laiko, kai keleiviai ar kiti asmenys įlipa į orlaivį iki jų išlipimo, ir kurio metu buvo sužeisti ar mirė orlaivyje buvę asmenys, taip pat atvejai, kai orlaiviai yra pažeidžiami ar sunaikinami, dingę ar visai nepasiekiami. Jei orlaivis avarijos metu yra sunaikinamas ar sugadinamas nepataisomai, toks įvykis vadinamas korpuso praradimu (angl. hull loss).
Pirmoji orlaivio avarija įvyko 1785 m. birželio 15 d., kuomet nukrito Rozier oro balionas – avarijos metu žuvo baliono išradėjas Jean-François Pilâtre de Rozier ir keleivis Pierre Romain. Pirmoji varikliu varomo orlaivio avarija įvyko 1908 m. rugsėjo 17 d., kuomet nukrito Wright Model A lėktuvas. Šios avarijos metu buvo sužeistas orlaivio kūrėjas Orvilis Raitas ir žuvo kartu keliavęs Thomas Selfridge.

Tenerifės oro uosto katastrofa

1977 m. kovo 27 d. katastrofos Tenerifės oro uoste metu žuvo 583 žmonės. Iki šiol tai yra didžiausia aviacijos katastrofa istorijoje. Katastrofa įvyko, kuomet KLM kompanijos Boeing 747 lėktuvas negavęs leidimo pradėjo riedėti kilimo taku ir susidūrė su Pan Am Boeing 747 lėktuvu, kuris kaip tik buvo ant tako. 
Pirmame lėktuve žuvo visi 248 keleiviai, o iš antrojo lėktuvo žuvo 335 ir išgyveno 61. Šios katastrofos kaltininkais pirmiausia buvo KLM lėktuvo įgula, pradėjusi kilti negavusi leidimo. Dėl itin tiršto rūko KLM įgula nematė ant tako buvusio kito lėktuvo iki pat susidūrimo. Dėl gana laisvai vartojamų frazių bei kelias sekundes trukusio ryšio sutrikimo KLM lėktuvo kapitonas klaidingai nusprendė jog leidimą kilti yra gavęs. Po šio įvykio buvo atkreiptas didelis dėmesys į standartizuotų pokalbių tarp lėktuvo įgulos ir oro kontrolės centro įteisinimo.

JAL skrydis 123

Japan Airlines skrydžio 123 katastrofa įvyko 1985 m. rugpjūčio 12 d. Įvykio metu žuvo 520 žmonių, iš 524 buvusių lėktuve. Iki šiol įi avarija yra daugiausiai aukų pareikalavusi vieno lėktuvo avarija. Šios avarijos priežastimi tapo prieš 7 metus iki avarijos blogai pataisyta galinė spaudimo pertvara. Lėktuvui esant ore ji pradėjo leisti orą, sprogo ir kartu sunaikino lėktuvo gale buvusį vertikalųjį stabilizatorių. Tokiu būdu lėktuvas tapo beveik nebevaldomas. Įgula sugebėjo lėktuvą išlaikyti ore dar 32 minutes po sprogimo, tačiau pabaigoje lėktuvas atsitrenkė į kalnus. 4 žmonės buvo išgelbėti, tačiau dėl labai vėlavusios pagalbos, dalis žuvusiųjų mirė belaukdami jos, o ne iš karto nukritus lėktuvui.

Čarki Dadri lėktuvų susidūrimas ore

1996 m. lapkričio 12 d. virš Harjanos valstijos Indijoje susidūrė Saudia kompanijos lėktuvas Boeing 747 ir Kazakhstan Airlines Ilyushin Il-76. Avarijos metu žuvo visi 349 žmonės ir tai yra didžiausia ore įvykusi aviakatastrofa. Avarija įvyko dėl to, kad Kazakhstan avialinijų pilotas nesilaikė nurodyto aukščio ir skrido žemiau. Po šio įvykio buvo sustiprintas stebėjimas, jog tame pačiame aukštyje niekada nebūtų vienas prieš kitą skrendančių orlaivių. Taip pat civilinės aviacijos tarnybos įpareigojo Indiją visuose savo orlaiviuose naudoti eismo avarijų išvengimo sistemą (TCAS). Ji tapo privaloma visame pasaulyje.
Narajana

Narajana (sanskritu: नारायण, Nārāyana) hinduizmo mitologijoje – aukščiausioji dievybė. Vedų himnuose dar nėra sutinkama. Galbūt Narajana buvo ne arijų dievas, ir tik vėliau buvo įtrauktas į hinduizmo panteoną.
„Šapatha-Brahmane“ (12, 3, 4 ir kt.) Narajana – pasaulio dvasia, identiškas Purušai. Epose Narajana yra sutapatinamas su Višnumi; tai yra vienas iš Višnaus vardų – epitetų. Kituose tekstuose, pvz., „Manu Įstatymuose“ (I 10-11), Narajanos vardas siejamas su Brahma.
Džainistams Narajana – tai vienas iš mitinių tirthankarų, džainizmo pradininko Mahaviro Džinos pirmtakų.
Narajanos vardo sutapatinimas su Višnumi, jų ontologinė vienybė ir yra priežastis, kodėl hinduizmo tekstuose ir kai kuriuose europiečių mokslininkų darbuose šie įvaizdžiai yra sumaišyti.
AIBO

AIBO (Artificial Intelligence RoBOt) – šuo robotas, sukurtas Sony firmos. Pirmasis modelis buvo išleistas 1999 m.
AIBO moka vaikščioti, dėl įmontuotų vaizdo kameros ir infraraudonųjų spindulių daviklių gali reaguoti į aplinką. Atskiria komandas ir veidus. Robotas yra pilnai autonominis: sugeba mokytis ir tobulėti, reaguodamas į šeimininką ar kitus AIBO robotus. Roboto dizainą sukūrė Hajime Sorayama. Buvo išleista įvairių modifikacijų AIBO modelių.
2006 m. sausio 26 d. Sony paskelbė, kad nutraukia AIBO ir kitų robotikos produktų gamybą, taip pat ir humanoidinio roboto QRIO tobulinimą.

Programinė įranga

Roboto elgesį valdo programinė įranga, kuri yra įrašyta į atminties kortelę (angl. Memory Stick). AIBO užprogramuoti instinktai jam leidžia judėti, žaisti su žaislais ar šeimininku, patenkinti smalsumą. AIBO pats įsikrauna ir pabunda po imituojamo miego. Roboto gamintojai tvirtina, kad AIBO gali jausti laimę, liūdesį, baimę, nustebimą, antipatiją ir pyktį.

Sandara

AIBO turi įvairių daviklių, kurie matuoja temperatūrą, atstumą, pagreitį ir kitus parametrus.
AIBO sukurtas OPEN-R architektūra, viduje yra RISC procesorius, kurį valdo ОСРВ Aperios. Atmintis įrašomą į atminties kortelę. AIBO akis atitinka vaizdo kamerą, taip pat yra mikrofonas ir garsiakalbis.
Pusinis surišimas

Istorija

Idėją pasiūlė anglų šachmatų kompozitorius Kominsas Mensfildas 1915 m., patalpinęs savo uždavinį  The Hampshire Telegraph and Post  laikraštyje.

Pusinio surišimo idėjos uždaviniai

Ši idėja daugiausiai paplito, kuriant dviejų ėjimų šachmatų uždavinius. Jos esmė: kai baltųjų sukurtą mato grėsmę juodiesiems tenka atremti, patraukiant iš pusinio surišimo linijos vieną iš dviejų figūrų, tai pablogina jų poziciją dėl liekančiosios figūros surišimo. Tai gali išnaudoti baltieji, matuodami juodųjų karalių.
Sulforafanas

Sulforafanas yra organosulfitinis junginys, turintis priešvėžinių, antidiabetinių ir antimikrobinių savybių. Gaunamas su daržovėmis - brokoliais ir kt. Fermentas Mirozinazė transformuoja gliukorafaniną, gliukozinoltą į sulforafaną jį kramtant. Jauni brokolių ir kalafijorų ūgliai yra itn turtingi gliukorafaninu.

Atradimas ir išskyrimas

Sulforafanas buvo išskirtas iš brokolių, kurie tarp gūžinių daržovių turi didžiausią sulforafano koncentraciją. Jis taip pat randamas šiose daržovėse: Briuselio kopūstai, kopūstas, kalafiorai, Kiniški kopūstai, kale, Kiniški brokoliai, ropė, kaliaropė, garstyčia, pašarinė ropė, ridikas, sėjamoji gražgarstė ir paprastasis rėžiukas .

Medicininės savybės

Brokolių ūgliai turi Helicobacter pylori augimą stabdantį efektą ,, kadangi jie turi sulforafano.
Optimali dozė dar nebuvo nustatyta, bet kai kurie medikai rekomenduoja 200-400 μg sulforafano ekstrakto kasdien iš brokolių ūglių. Sulforafanas bei gūžinių daržovių naudojimas padeda vaistų apykaitai ir jų įsisavinimui. Bent iki 2008 m. nors ir jokių pašalinių efektų nepastebėta, žmonėms vartojantiems vaistus patariama pasikonsultuoti su gydytoju prieš vartojant sulforafaną ar brokolių ūglių ekstraktą.
Manoma, kad priešvėžinis sulforafano veikimas sietinas su Quinono reductazės ir Glutationo S-transferazės indukcija ir auglius stabdančių baltymų sinteze, greičiausia per histonų deacetilazių slopinimą.
Sulforafanas drauge su diindolilmetanu (kitas Brassica daržovių junginys) stabdo piktybinį augimą.
Sulforanas siūlomas saugoti odai nuo ultravioletinio spinduliavimo pažeidimų, ir potencialiai, prieš odos vėžį, . Sulforafanas gali stabdyti histonų deacetilazės (HDAC) aktyvumą. Taigi, Sulforafano turintys augalai gali būti naudojami vėžio gydymui tuo atveju, jei reikia skatinti kai kurių genų reekspresiją.

Ikiklinikiniai tyrimai

Sulforafanas gali apsaugoti širdį nuo vedančio link aterosklerozės uždegimo.